बॉक्स ऑफिस के पैमाने पर हर साल अगर हम लीक से हटकर बन रही सीमित बजट में नई स्टार कॉस्ट या टिकट खिड़की पर भीड़ बटोरने की गांरटी ना समझे जाने वाले स्टार्स के साथ बनी फिल्मों की बात करें तो ताज्जुब होता है ऐसी ज्यादातर फिल्में बॉक्स ऑफिस पर मुनाफा कमाना तो दूर रहा, अक्सर अपनी प्रॉडक्शन कॉस्ट तक भी नहीं निकाल पाती। हां, इन फिल्मों को देश-विदेश में होने वाले फिल्म फेस्टिवल्स और मीडिया में जमकर तारीफें मिलती हैं एक खास क्लास के दर्शक इन फिल्मों की तारीफें करने में अपनी ओर से कोई कसर बाकी नहीं छोडते, सोशल साइट्स पर ऐसी फिल्मों पर जमकर लिखा जाता है, काश, इन फिल्मों पर कॉमेंट करने वाली क्लास लीक से हटकर बनी इन फिल्मों को देखने अगर थिएटर तक जाए तो यकीनन ऐसी फिल्में बनाने वाले मेकर्स की भी कुछ कमाई हो। इस हफ्ते रिलीज हुई यह फिल्म भी एक ऐसी ही फिल्म है जिसे शायद चंद फिल्म क्रिटिक्स की और से फुल बट्टा फुल रेटिंग भी मिल जाए लेकिन इन टॉप रेटिंग के बावजूद क्या यह फिल्म बॉक्स ऑफिस पर फिल्म दर्शकों की भीड़ बटोर पाएगी। बॉलिवुड मेकर्स के लिए बनारस, काशी की पृष्ठभूमि हमेशा से उनका चहेता सब्जेक्ट रहा है, बरसों पहले काशी के पंडितों को लेकर दिलीप कुमार स्टारर संघर्ष बनी तो अब बॉलिवुड की फिल्मों में कहीं ना कहीं आपको बनारस की लोकेशन नजर आ जाएगी। यह फिल्म एक ऐसी सच्चाई पर पूरी ईमानदारी के साथ बनाई ऐसी फिल्म है जो आज की भागदौड़ भरी जिंदगी के बीच जब हर कोई सिर्फ अपने सपनों को साकार करने की दौड़ में लगा हुआ है, एक हमारी यंग जेनरेशन को एक बेहतरीन मेसेज देने की अच्छी पहल कही जा सकती है। कहानी: फिल्म एक मीडिल क्लास फैमिली के इर्दगिर्द घूमती है। राजीव (आदिल हुसैन) के पिता दया (ललित बहल) को अब लगने लगा है कि उनका अंत समय अब नजदीक आ रहा है, दूसरी ओर अब राजीव जहां अपनी बिजी लाइफ के चलते चाहकर भी पिता को ज्यादा वक्त नहीं दे पाता तो वहीं दया को लगने लगा है राजीव की वाइफ यानी उनकी बहू लता (गीतांजलि कुलकर्णी) का रवैया भी उनके प्रति पहले जैसा नहीं रहा, दया की उम्र अब ज्यादा हो चुकी है, बढ़ती उम्र के चलते अब वह अक्सर बीमार रहने लगे हैं। वहीं अब बेटे राजीव की फैमिली के बीच दया खुद को बहुत अकेला महसूस करने लगे हैं। ऐसी भी नहीं कि राजीव की पूरी फैमिली में दया साहब को कोई अपना नहीं लगता, राजीव की बेटी और अपनी पोती सुनीता (पालोमी घोष) को दया अपने नजदीक महसूस करते हैं। कुछ वक्त बाद दया को लगने लगता है कि अब उनके दिन करीब आ गये हैं। बेटे राजीव की फैमिली में खुद को अकेला महसूस कर रहे दया एक दिन अपने बेटे से कहते हैं उनकी आखिरी ख्वाहिश यही है कि अपनी आखिरी बची सांसे वह काशी के मुक्ति भवन में जाकर लें, अपने ऑफिस वर्क और डेली रूटीन में बेहद बिजी राजीव ना चाहते हुए भी अपने बूढे़ बीमार पिता की यह आखिरी इच्छा पूरी करने का फैसला करता है, बेशक उसके इस फैसले में उसकी वाइफ लता भी शामिल नहीं है। राजीव किसी तरह अपने ऑफिस से छुट्टी लेकर अपने पिता के साथ काशी पहुंचता है, यहां के एक मुक्ति भवन में उसे पंद्रह दिनों के लिए अपने पिता के साथ रहने की अनुमति मिलती है। यहां अपने पिता की सेवा में राजीव खुद को तैयार कर रहा है, दूसरी ओर, उसे मन ही मन काशी से वापस लौटने का इंतजार है। ऐक्टिंग: राजीव के रोल में आदिल हुसैन पूरी तरह से फिट है, राजीव के अंदर की टेंशन अपने बेहद बिजी रूटीन और ऑफिस की टेंशन के बीच अपने सामाजिक दायित्वों का निर्वाह करने वाले एक पुत्र के किरदार को आदिल ने कैमरे के सामने जीवंत कर दिखाया है। राजीव के पिता दया के किरदार में ललित बहल ने बेहतरीन ऐक्टिंग की है तो वहीं दया की पोती के किरदार में पालोमी घोष अपने सिमटें किरदार के बावजूद अपनी पहचान छोडने में कामयाब रही है। डायरेक्शन: तारीफ करनी होगी डायरेक्टर शुभाशीष भूटियानी की जिन्होंने ऐसे सब्जेक्ट पर एक साफ सुथरी और बॉक्स् ऑफिस से समझौता किए बिना एक दमदार फिल्म बनाई जो दर्शकों को एक मेसेज तो देती ही है साथ ही उन्हें कहीं ना कहीं बुर्जुगों के प्रति अपने जिम्मेदारी का एहसास भी कराने का दम रखती है। वहीं भूटियानी ने पूरी फिल्म को कहानी और स्क्रिप्ट की डिमांड के मुताबिक काशी की लोकेशन पर फिल्माया, फिल्मांकन गजब का है, फिल्म के कई सीन्स आपकी आंखें नम करते है तो वहीं फिल्म के सभी किरदारों का जीवंत अभिनया इस फिल्म की सबसे बडी यूसपी है, बेशक फिल्म की गति सुस्त है, सौ मिनट की फिल्म में भी अगर हॉल में बैठा दर्शक खुद को कहानी और किरदारों के साथ ना बांध पाए तो यकीनन इसकी जिम्मेदारी भी डायरेक्टर पर ही जाती है। क्यों देखें: अगर जिदंगी के सच को नजदीक से देखने का जुनून है तो फिल्म आपके लिए है। आदिल हुसैन की बेहतरीन ऐक्टिंग, काशी की लोकेशन के साथ फिल्म में जेन एक्स् के लिए एक सार्थक संदेश भी है। मुंबइंया मसालों और मौज मस्ती के लिए टाइम पास करने के लिए थिएटर जाने वालों के लिए इस मुक्ति भवन में कुछ खास नहीं।